khistorydata/jeongjo-sjw-relations huggingface dataset:
정조 15년 · 목
大司憲趙宗鉉啓言陞庠課試之設專爲勸獎多士作成人材之方而近來考試不公士趨日下榜眼一出疑謗百端至於昨年泮試尤有甚焉囊札見捉郞官書等傳說狼藉令人代羞請範祖亟施譴削之典該郞官亦宜査出重勘敎以風聞雖難一一準信近日登筵者無不以今番陞試多發憂歎之說猶未料其若是淆雜泮長以文人加之襄憒考試之際致有疏闇之失而取此臺言乎其在重賢關杜後弊之道不可不査實嚴處當該大司成及該郞官令該府拿問處之
정조 15년 · 강
罷兵曹參判柳戇職
정조 15년 · 목
大司憲趙宗鉉啓言軍銜雖微亦係官方必待吏曹之送西然後始乃許付而日前藩臣之蒙敍也不待送西直爲付銜旣違格例亦極放恣請兵曹當該堂上亟施譴削之典批以以翌朝參班旣命付軍職則不待口傳之特敎混同擧行有關後弊削職則過矣罷職可也
정조 15년 · 강
命向日聯箚諸臺竝施譴削之典
정조 15년 · 목
宗鉉啓言向來兩司聯箚卽有還給之命故臣雖未詳見其本而以兩承宣徑出疏見之其歸罪云者此何說也佯若不知任其出陸卽道臣之罪也初無登聞不欲執留亦道臣之罪也今者執法之論殆若無罪而移罪者然事之駭惋莫此爲甚請伊日聯箚諸臺竝施譴削之典批以臺臣箚語豈足深看比之申耆輩所爲自有輕重之殊以耆所坐罰止近地放逐誠有罪重罰輕之歎而垂惻於向來申湜事耆又有老母云故處分雖止於此然臺閣之體寧激無渝則兩司之向承宣爲此原情之說甘歸緩頰之科者大關後弊從之
정조 15년 · 강
大司憲趙宗鉉陳勉賜批
정조 15년 · 목
宗鉉啓言聖學高明固無待乎臣隣而第月六之對雖或無闤日三之接多致間斷此莫非今日廷紳之不能盡對揚之道不足備顧問之致伏願先自聖躬益加奮勵批以所奏好矣當留意矣
정조 15년 · 강
大司憲趙宗鉉請合啓允兪賜批
정조 15년 · 목
宗鉉啓言目下諸啓孰非可從者而至於合啓尤有別焉大夫國人皆曰可殺而上下相持凡幾年所咫尺君父之前不敢欺心方其謄傳故紙之際已料其不允二字之批此固如臣湔劣者忝居言地誠淺而不能見孚然抑殿下有以啓之也伏願廓揮乾斷亟賜允兪焉批以新年何用爲此陳談乎
정조 15년 · 강
獻納李庚運陳勉仍請不參三司譴罷賜批
정조 15년 · 목
庚運啓言我朝立國恰當四百之運祈永致治之本惟在於以實心行實政伏願聖上益勉務實之工以爲迓續休命之本焉批以所陳甚好當留念矣○又啓言歲首朝參卽大朝會也三司懸頉不進萬萬未安請竝施譴罷之典從之
정조 15년 · 강
命申溥永刊仕籍作拏儒生重勘
정조 15년 · 목
正言鄭最成啓言通讀設取亦國試也昨冬通讀之講取泮長專委於博士申溥而符同吏胥關節狼藉落榜儒生輩捽曳申溥於街上無數致罵受辱雖是自取作拏誠極駭然申溥永刊仕籍作拏儒生請令本館査出重勘從之
정조 15년 · 강
正言鄭最成陳啓請廟堂回啓限日賜批不允
정조 15년 · 목
陳啓以爲凡疏啓之語涉經綸事關變通必令廟堂稟處所以責任宰相欲聞可否之論也近或惟事因循或有踰時而始稟或有經歲而仍置者如是而下情何以通德意何以宣乎夫外道査啓亦有定限請依此例限以三十日不卽稟處則當該有司堂上施以譴罷之典批以廟堂回啓異於他司定限日子事面如許不允
정조 15년 · 강
正言鄭最成陳勉賜批
정조 15년 · 목
最成啓言殿下高明太過或少㴠養之工聰察無遺反欠簡重之體憂勤非不盛矣而其弊易歸煩碎勤勞之時過多宴息之暇至少請繼自今克軫保嗇之道焉批以所陳甚好當留念矣
정조 15년 · 강
修撰李錫夏請入侍諸臺罷職賜批不允
정조 15년 · 목
錫夏啓言合辭事面三司本自一體故臺臣如以三司合啓中辭意仰陳所懷則預爲言及於館僚齊聲陳達事例然矣今日入侍臣等隨參合啓纔已就坐則兩司諸臣以合啓請允之意聯陳所懷而臣等未及預知不得同參揆以臺體有乖前例今日入侍諸臺施以罷職之典宜矣批以事實相左爾言妄矣不允
정조 15년 · 강
兩司聯名避嫌乞遞賜批司諫李太亨掌令李秉喆獻納李庚運正言鄭最成
정조 15년 · 목
避嫌略曰臣等俱以無似淸朝耳目之任自知不稱而入侍儒臣以所懷之初無相議至有請罪之擧揆以臺體所失非細請命遞斥臣等之職批以勿辭亦勿退待
정조 15년 · 강
拿處監察申百祿白泳鎭
정조 15년 · 목
承旨洪仁浩啓言祭監監察之糾正祭官法意至重而去十二月太廟望祭時獻官李頤祥顚錯失儀至登臺啓監察之嘿無一言事極駭然當該監察所當重勘而本院請推外無他罰何以爲之批以臺監雖不言廟官亦豈不言當該廟司自本院査出捧現告以入監察令該府拿問重勘又啓言入侍臺臣所當還復位後出去而司諫李太亨掌令李秉喆正言鄭最成徑先出去極爲未安竝推考當該押班監察之不能檢飭所當重勘而本院請推外無他罰何以爲之從之批以監察拿處
정조 15년 · 강
以李秉模爲戶曹判書柳戇爲承旨
정조 15년 · 목
敎曰此時度支擧行不可無判堂而聞其實病姑難供劇云俄於殿座時欲爲下敎而未果今幸整理使之行雖除之自多事務宜卽變通戶曹判書徐浩修今姑許遞前望單子入之待下批牌招察任又敎曰都承旨前望單子入之待下批牌招察任
정조 15년 · 강
大司憲趙宗鉉避嫌乞遞賜批
정조 15년 · 목
避嫌略曰俄者傳啓之餘略陳區區所懷乃以不相通議之故至有儒臣請罷之擧事實雖曰相左私心實難自恕請命遞臣職敎以妄言之失在於言者該玉堂李錫夏遞差卿則勿辭亦勿退待
정조 15년 · 강
有政吏曹判書閔鍾顯參議曺允大
정조 15년 · 목
以鄭昌順爲禮曹判書金思穆爲工曹判書
정조 15년 · 강
命丁範祖削放申溥放送對讀官捧現告拿處
정조 15년 · 목
因義禁府時囚捧供草記敎以文士本自疏闇添之以衰憤以近日士習渝薄適當計劃之陞試其不能彈壓靜鎭非不料得而以湖堂被選之人竟靳一番考文之職殊非哭使之義故不得已暫畀之矣果如何露拙如何做錯獲此物議之沸騰乎觀此所供亦無別般分疏之語其在嚴試事之道不可以疏闇衰憒有所寬恕削職放送至於等第代書不但發明申溥亦以出番在出榜之前納招則現告之誤捧可知當該承旨推考溥之見辱於儒生事件各異已因臺啓處分書等一款別無更問之端放送去二十八日對讀官更捧現告拿處風聞雖難盡信臺言旣如此則究覈虛實事係不容已待朝開坐査問以啓
정조 15년 · 강
召見承旨柳文養于重熙堂
정조 15년 · 목
予曰今見禁府草供則申溥所犯首尾盡露矣文養曰溥之爲人素所狡惡而其所犯之端今始一一納招矣
정조 15년 · 강
遞兵曹參知李敬五校理鄭萬始鄭東觀
정조 15년 · 목
敎曰軍號書以草記當該堂上遞差又因萬始東觀牌不進敎以許遞
정조 15년 · 목
政院啓言去月二十八日對讀官更捧現告則去十二月二十三日十抄設行時以申溥劃出對讀官至二十八日合製及通讀製抄畢考夕後始爲出去仍以直講金行簡典籍朴龍培更劃對讀官欲爲設行四書小學初試而仍不設行罷場云矣郞官書等只是申溥一人則二十八日出去云者顯有欺罔之跡誠極痛駭本院請推之外無他罰何以爲之敎以如申溥蟣蝨何煩辭敎付之該府今日內使卽査決也
정조 15년 · 강
兩司聯名避嫌乞遞賜批許之司諫李太亨掌令李秉喆正言鄭最成
정조 15년 · 목
避嫌略曰臣等昨於筵退之際徑先出班致有承宣之請推臣等滿心慚恧無地自容況監察拿處祗緣臣等之罪則冒據臺次非所可論請命遞斥臣等之職從之
정조 15년 · 강
命李大彬等分等照律泮屬作奸査出刑配
정조 15년 · 목
刑曹啓言致罵申溥之儒生輩使之査出亦自臣曹多發刑差掩捕則泰川李大彬定州崔鳳五鄭宗岳趙永傑李德輪等先爲捉來故施威捧供以入而其餘定州康致勳任弘直金潤玉金樂鉉盧璉白光洽白慶郁李慶譽桂亨茂洪亮柱金仁行嘉山金鉉金鐸尹在五泰川白致龍李亨楷安州車元亨等歲初已爲下去竝令本道一一跟捕押送本曹之意請發關該道敎以兩次敺與喝時首犯者各一人嚴刑定配其餘分等照律令前下去者令道伯擧行事原供辭後錄行會泮屬則分等決放大抵通讀時下屬之受賂若此則陞試可知陞試若此則合製可知作爲渠輩之囊橐尤極痛駭年來積弊必有最作奸之下屬一體査出一名嚴刑三次遠配
정조 15년 · 강
刑曹以李大彬等勘放啓
정조 15년 · 목
該曹啓言敺罵申溥之兩次首犯卽康致勳金潤玉而俱以定州人令前已還本土竝令道臣嚴刑定配其餘下鄕儒生十六人亦合分等照律事一體分付該道道臣本曹捧供儒生李大彬崔鳳五鄭宗岳趙永傑等各杖一百放送今番通讀時給賂之李德輪受賂之洪祥歧各杖一百放送泮吏李宗溫梁錫駿金正奎李亨謙等杖六十放送成均下屬中作奸査探則皆以大廳直李聖廸指告而聖廸方往豐川地發關本道待捉來擧行
정조 15년 · 목
因該府申溥原情敎以觀此渠供始知未出榜前先爲出去之委折去二十八日二更量逢辱於儒生渠不能爲對讀之任云爾則堂堂黌舍是何等肅嚴之地況泮長考券在於房內則名以章甫乃敢升堂而入室爲此悖戾之擧此可謂前未聞後未有賢關之貽羞姑捨是聖廟咫尺驚駭莫甚聖廟之罪人若不斷之以重辟則聖廟所重果安在哉卽令大司成馳往泮宮考券時參見吏領等處嚴覈其時光景所謂儒生之犯科者一一摘發移送有司後草記仍令該府待朝開坐究覈以聞移送之時若有一毫欺隱之事吏僕等先送該曹嚴問取服申溥亦於明日開坐更發問目使之指陳其儒生姓名萬一漫漶反復盤問期於得情遐方儒生之沒覺無恥者以儒生爲稱之故處分猶至嚴則合製應試之類決知非鄕曲儒生朝家刑政只及於鄕儒在京儒則不問寧有是乎該曹究覈如不明白則該堂亦難免重勘此意竝以嚴飭分付賢關之中聖廟之飭士習之不美如此則苟有吾黨之士羞與幷肩鳴鼓而攻之捲堂而籲之卽事理之不容緩令爲幾日寂無一言豈料絃誦之所有此巽儒之風乎伊日以後居齋生竝令泮長從重施罰齋任一竝勿限年停擧事分付成均館
정조 15년 · 강
命時囚李升運白泳鎭議處
정조 15년 · 목
義禁府啓言前典籍李升運原情泛稱遲晩所當請刑而曾經侍從請除刑推議處又啓言監察白泳鎭原情泛稱遲晩所當請刑而曾經宣傳請除刑推議處竝敎以除刑推議處
정조 15년 · 강
召見承旨柳文養于誠正閣
정조 15년 · 목
予曰觀此該府草記則作拏儒生卽合製被抄之人泮長旣已見辱則考試之際雖曰未知坼名之後事當先爲拔去大則草記論勘小則施以儒罰而尙此無一言隱置誠爲駭怪也朝廷先觀外面豈可無形跡之可論乎先朝受敎罪在試官則罪試官罪在儒生則罪儒生之故方令該府論罪儒生而掩置一款事極怪駭丁範祖處自政院問啓
정조 15년 · 강
園所布城命非經宿勿爲擧行
정조 15년 · 목
敎曰園所布城非經宿勿爲擧行事定式令廟堂郞爲行會該道該府載之定例
정조 15년 · 강
命都民士女舟橋觀光者俾無混雜之弊
정조 15년 · 목
敎曰自今日至十五日夜巡弛禁十五日夜興仁門崇禮門留門時士民之踏橋出去者勿禁因此思之舟橋渡涉時耽於觀光者不無爭前乘氷之慮近日稍暄堅腹暫泮萬一都人士女不遵履薄之戒則其可成說乎以此傳敎預令京兆眞諺書揭城門及江郵仍令舟師大將知悉別定校卒列把江岸俾無混雜之弊
정조 15년 · 강
以柳戇爲兵曹參判前望也
정조 15년 · 강
命曺允大吏曹參議仍任
정조 15년 · 목
敎曰吏議之降爲兵議雖曰前望旣無前例云前參議仍任前職兵曹參議前望單子入之待下批牌招察任
정조 15년 · 강
以徐浩修爲守宮大將口傳也
정조 15년 · 강
以趙鎭宅爲校理鄭東觀爲修撰
정조 15년 · 목
政院以玉堂上下番俱空啓稟敎以前望單子入之待下批牌招察任其中罷散人敍用
정조 15년 · 강
以洪明浩爲承旨
정조 15년 · 목
敎曰都承旨前望單子入之待下批牌招察任
정조 15년 · 강
以洪文泳爲大司諫前望也
정조 15년 · 강
命洪明浩洪文泳竝敍用
정조 15년 · 목
承旨柳文養以明浩文泳方在罷散中啓稟敎以竝敍用
정조 15년 · 목
兵曹啓言昨日入直總管卽副總管權▣而草省記以黃昇源書送至有換名書入之擧請當該入直總管重推下吏令攸司科治允之
정조 15년 · 강
推全羅監司尹蓍東重推該都事朴沁
정조 15년 · 목
政院以全羅監司狀啓都事代行有違常規請推允之敎以都事從重推考
정조 15년 · 강
成均館以李文淵等移送攸司啓
정조 15년 · 목
本館啓言因申溥草供奉聖敎往泮宮吏僕等處嚴加査問則幼學李文淵去十二月二十八日二更量突入明倫堂向大司成語曰若使申溥對讀則必有通私等說多般恐喝幼學趙瀷成群作伴無數侵責云文淵瀷等竝移送攸司
정조 15년 · 강
遣承旨詣宗廟景慕宮奉審摘奸
정조 15년 · 강
召見舟橋堂上鄭民始有司堂上李秉模兵曹判書金文淳于重熙堂
정조 15년 · 목
予命民始曰卿於昨日果出見舟橋否民始曰謹已往見而制極堅緻丹艧照耀橫亘江上誠可謂壯麗之觀矣予曰觀光人甚多云果然否民始曰然矣予曰昨以此事已有下敎而閭里愚民不可但以言語曉諭若使禁軍及馬兵把列江邊兩岸以防其攔入之弊則可無觀光人雜沓之患兵判須依此另飭把立可也仍命秉模曰園幸定例中或有不緊名色卿須點檢爬櫛務從簡便可也
정조 15년 · 강
園幸時命頭插腰佩可合省除者令廟堂指一草記
정조 15년 · 목
敎曰觀此禮曹節目出還宮自上所御服色皆以插羽磨鍊而多日往來甚非便溫幸時亦以多日之故服色有從便之例用平戎服或軍服此後園幸服色依溫幸例爲之事原節目添書懸註仍爲定式雖以隨駕諸臣言之頭插虎鬚孔雀羽嶺羽傍羽腰佩筒箇環刀百里驅馳少壯之人猶難況年老之人乎虎鬚之制其來未久溫幸時因麥事登場以識喜之意命侍臣各插一穗其後以虎鬚代麥穗無關於戎備文宰之筒箇溫幸時到果川或因特敎有權除之例頭插腰佩中可合者除者令廟堂商量指一草記以爲園幸時事事便好之地事傳于大臣
정조 15년 · 강
以李虁爲兵曹參議
정조 15년 · 목
敎曰兵曹堂上中守宮承旨點下人許遞前望單子入之待下批牌招察任
정조 15년 · 강
以洪檍爲分內醫提調口傳也
정조 15년 · 강
命先往江舍事傳諭于左議政蔡濟恭
정조 15년 · 목
敎曰定例隨駕官以先詣江越邊磨鍊近來夜氣甚寒卿則明午先往穩憩江舍再明日迎駕事遣史官傳諭于左議政
정조 15년 · 강
命文臣筒箇權除虎鬚及環刀依前插佩
정조 15년 · 목
因備邊司草記允之○敎曰先朝昭寧園展拜時高陽站文宰筒箇特命除之卽所仰覩此後依此草記園幸自出宮時文蔭官除筒箇事分付
정조 15년 · 강
命金龍柱罪名蕩滌金漢耆申飭上來
정조 15년 · 목
敎曰多日往還慈殿承候之人不可不待令金龍柱罪名蕩滌以爲承候之地知事金漢耆之尙今在鄕過矣申飭上來承候
정조 15년 · 강
命前掌令張錫胤前持平鄭履綏前正言金孝眞前校理鄭萬始朴基正前修撰韓光植敍用
정조 15년 · 목
承旨洪仁浩以同罪鄭東觀已卽蒙敍啓稟敎以竝敍用
정조 15년 · 강
罷總戎使李邦一職
정조 15년 · 목
兵曹判書金文淳啓言龍珠寺僧統僧徒軍裝服色旣自總戎廳辦備以給而伏聞該廳擧行之節多過分數不無貽弊於市廛閭里之端云總戎使李邦一請重推敎以卿之所奏極爲可嘉亦可謂擧職器械服色以其新設之故雖令鮮明精利豈可如是貽弊乎事係此幸巨細大小務以省弊爲主惟此本意雖微劣之軍校必當知之名以將臣不有飭敎攫奪於市廛勒買於閭巷聽聞旣如此則彼愚民認爲朝令如此此豈園幸凡事事事省弊之本意當該總戎使罷職
정조 15년 · 강
命御將李漢豐兼察總使
정조 15년 · 강
以李昌運爲總戎使備薦也
정조 15년 · 강
命隨駕服色改付標該堂上推考捧納承旨重推
정조 15년 · 목
敎曰俄下傳敎中平戎服等語指自上所御服色之用遠道幸行時之例也其下更有以隨駕百官言之之語仍有問于大臣之命則隨駕官頭插腰佩間省弊一節廟堂姑不草記矣觀此該曹改付標節目則上服則無懸註只於百官以平戎服付標事甚不察百官戎服豈有平戎服乎當該堂上推考捧納承旨從重推考
정조 15년 · 강
命丁範祖加施刊版之典
정조 15년 · 목
政院以前大司成丁範祖考試時事問啓敎以坼名之前雖不査拔竝與出榜後而曰以不知始於退還私室後得聞云者似異於常情而旣曰云然則豈可曰不然乎況各以士子面辱泮長其罪無異於手敺館官之鄕儒故一依鄕儒之敺館官者如不輸款直令訊推得情矣觀此泮長問啓該儒生只叱申溥初無一言之及於泮長爲京儒極力分疏到此亦無把捉更問之端而無論如此如彼不覈姓名於辱泮官之時及當問啓可暴之會乃反分疏殆若曲護悖儒者然泮長擧措可謂求其說而不得一言而蔽之曰貽羞削職輕矣加施刊版之典使之退去
정조 15년 · 강
命成均館堂郞今日內議讞擧行
정조 15년 · 목
義禁府啓言成均館前博士申溥更招則儒生姓名用私情節終不直告請刑推得情敎以渠之供辭卽一泮長所對之印出本堂郞之爲悖儒迭相右袒如許爰辭豈可措辭判下卿等今日內議讞以草記擧行
정조 15년 · 강
勘放時囚申百祿等
정조 15년 · 목
義禁府啓言監察申百祿照律杖八十收贖奪告身三等監察白泳鎭笞四十收贖分揀放送竝允之又啓言前典籍李升運杖一百收贖告身盡行追奪允之敎以功減一等
정조 15년 · 강
命李文淵杖配趙瀷勘放
정조 15년 · 목
因秋曹文淵等原情敎以面辱師儒之長厥罪與手敺對讀官無異首唱儒生刑配之典烏可逭乎今聞所謂泮長及對讀官等所對所供皆以向師儒長元無容喙極口作證面叱一款自歸烏有到此雖不可懸空勒勘無論敺與叱又無論泮長與泮官以士子作鬧於考試之席難掩其跡首唱人李文淵嚴杖遠配趙瀷揆以事情異於文淵然則忠穆之孫宜有宥恕收贖照律勘放
정조 15년 · 강
有政吏曹判書洪良浩參判閔鍾顯參議曺允大進
정조 15년 · 목
以柳雲羽爲司諫鄭景祚吳泰賢爲掌令李敬天爲持平鄭最行韓永逵爲正言李尙度李晴爲校理尹光普爲副修撰
정조 15년 · 강
命左捕將趙圭鎭兼察右捕將
정조 15년 · 강
以趙圭鎭爲都監中軍口傳也
정조 15년 · 강
命御將李漢豐權察右捕將
정조 15년 · 목
兵曹以兼察右捕將趙圭鎭隨駕啓請漢豐權察允之
정조 15년 · 강
以孫相龍爲禁衛中軍口傳也
정조 15년 · 강
命捕校李盛春邊將差送
정조 15년 · 목
承旨徐瀅修以捕校李盛春賊漢捕捉啓敎曰竊發中蠹竊發而物件不過微細之木匹緞尺特以該宮近無家長以懲勵後日之意必欲推給矣如是捉納極爲可嘉捕廳之名可謂不虛得當該捕將內下帿弓一張賜給捕校李盛春善地邊將今日政作窠差送嚴警完賞加下批首捕校令該大將各別施賞向來通符之收置不過一時申飭渠輩效勞旣如此通符五十部內下招致政院卽爲分給此下敎一通令捕將揭板該廳事分付
정조 15년 · 강
命拿處南部奉事朴絅壽
정조 15년 · 목
漢城府啓言園幸時役民一節前後飭敎至爲嚴截故昨日發遣府郞摘奸則御幕基址修治之役初不浩大而該部調發過濫任自役民該部官不能檢飭罪極駭然請令該府拿問允之敎以還宮後捧傳旨
정조 15년 · 목
義禁府啓言溥身爲對讀官被辱儒生罔有紀極而作拏儒生終不直招顯有掩護之跡請以此照律允之又啓言溥照律杖一百收贖告身盡行追奪豐川府定配請押送配所允之敎以如有功議各減一等
정조 15년 · 목
具軍服乘轎出協陽門由敦化門出崇禮門歷臨南廟敎曰雨勢如此道路泥濘當待天明進發軍兵則路上留駐仍命南廟守直官邊將調用守僕員役等考例施賞乘轎進發至舟橋北岸紅箭門外兵曹判書金文淳跪啓請放陞橋砲駕至南岸紅箭門文淳啓請放下橋砲駐蹕舟橋司少頃乘橋詣果川晝停所御富林軒少頃命承旨柳文養頒軍令具軍服乘馬進發詣水原御鎭南軒少頃乘輿詣得中亭命兵判訓將及水原府使入侍設帿於亭東百步予親決拾御矢三中仍命諸將臣耦射乘輿詣講武堂周覽形地仍還大次命承旨徐瀅修水原府使趙心泰前水原府使鄭東浚入侍敎心泰曰昨春之後今始幸行而官舍之壯麗閭閻之櫛比比之昨春不啻改觀此皆卿勤勞效力之致予甚嘉之今則本府設置旣已就緖雖付之他手果無齟齬之慮否心泰惶恐起伏東浚曰今則措置凡百幾皆立定基趾後來者按而行之必無中道改轍之慮矣命守宮承旨許遞命承旨洪仁浩京畿監司徐鼎修前京畿監司金思穆入侍敎思穆曰今番幸行必使卿隨駕者予意有在矣本府事體視前自別規模旣立之後雖不必每每如此而見今草創之餘初易邑倅故不拘常格以卿爲諳練畿甸民情有此特除卿於國事敢擇燥濕乎須悉心對揚思穆曰臣之一分報效實在於此豈敢不殫心竭誠乎命仁浩曰新除授水原府使密符以前府使所佩密符仍佩仍敎曰昨年勸令築室而科擧則雖不可頻設駕到本府新築室者豈無試取之擧明日詣園所時頒題考券而名雖築室挈眷爲主已挈眷未挈眷者紙頭使各書之試紙用大好紙武士則閒良數近半千明日內勢難畢試再明試取已挈眷者柳葉箭二中以上及小布四中以上未挈眷者柳葉箭三中以上修正試記事分付儒生試取則試官弘藝文提學入侍科次武士則隨駕將臣一員爲試官事預令知悉又敎曰水原前排軍依昨年例施賞事分付仁浩曰隨駕堂上不可不備員工曹判書未差之代政官牌招開政差出待下批請牌招從之敎曰觀此新治儒生赴試成册韓忠貞子孫之移來者至於十餘人之多一齊搬移其誠可嘉司僕判官韓大裕則忠貞之侄仍命入侍仍敎曰年前爾家築室玆土之後莫接之方使營門雖有助給而百里移徙勢必多難便十餘人之新寓所費亦當不些家力能無不逮之歎乎大裕曰自承己酉下敎之後築室此土柴糧凡節自營門已有繼給感祝聖恩願爲水原之民矣予曰忠貞曾有效忠於國家追念往昔予心感愴其祠宇在於治下乎大裕曰祠宇則在舊廬矣敎曰初欲致祭今聞其祠宇不在此處則容俟後日矣其堂內子孫爲幾許乎大裕曰或在湖西或在原州在京在此者只三四家也敎曰爾之堂內竝赴新邑大小科可也
정조 15년 · 강
以趙心泰爲承旨以金思穆爲水原府使
정조 15년 · 목
敎曰駕到本府周覽公廨民戶比昨秋所見倍有勝焉此皆本府使誠勤所曁況自再昨秋首尾數十朔其勞尤豈勝言今則邑事旣就緖豈可不令趁今內還水原府使趙心泰承旨除授牌招察任此代當以有資歷且習邑事者差遣工曹判書金思穆爲水原府使亦令當日內牌招傳授密符
정조 15년 · 목
以權▣爲工曹判書
정조 15년 · 목
具戎服御鎭南軒命左議政蔡濟恭入侍仍命應製儒生入門行禮命弘文提學李秉模書御題命心泰懸題曰卿則與藝文提學留此收券而場圍雜亂之弊嚴加禁飭又命濟恭曰方欲進詣園所卿則從便先詣好矣具軍服乘馬出府門詣顯隆園至降馬所降馬入御齋室改具淺淡服烏犀帶乘輿詣紅箭門外降輿就版位行再拜禮訖仍詣神位前三上香執酌獻酌大祝讀祝文訖予出就版位亞獻官蔡濟恭終獻官黃仁點行禮訖復行再拜禮詣望燎位望燎詣園上奉審詣屛風石下詢園司曰此是花山石乎園司對曰然矣予謂濟恭曰卿知花山石乎濟恭曰有若良玉之在璞天藏地秘以待今日之用誠非偶然矣予曰予於堪輿家言本來茫昧而驗之以前日所聞之言則龍虎之回抱眺臺之明麗雖以凡眼觀之亦知其逈出凡常矣濟恭曰此固非人力所致而抑亦聖孝之攸格也予指白虎南鄕校舊基曰從來地師之言皆以此處爲有勝於齋室後麓卿意則以爲如何濟恭曰穩藉秀麗比之齋室後麓尤勝矣予曰俄過新邑內見京外人來居築室者甚多屋甍相連居然爲通衢大都殊可幸也而但或急於築室至有耗損其產業之患則是豈予勸令築室之本意乎濟恭曰築室之際自量其力而爲之初無耗損本業之慮矣予下詢園司曰局內所植松雜木今至幾萬株乎園司對曰二百萬餘株矣予曰此後不必更事種植但疏者培之密者剔之專意於培護之役可也仍命近侍奉審碑閣步至紅箭門外乘輿還御齋室命百官插羽又命自園所洞口至崇禮門捧上言仍乘輿出齋室北門由東麓逶迤詣主峯親審植木勤慢訖仍歷臨龍珠寺少頃乘馬進發歷臨本府鄕校御明倫堂命承旨柳文養奉審聖廟仍敎曰不可以戎服入殿內只自外奉審又下詢藏修儒生總爲幾人而今在何處瀅修對曰總爲二十餘人而皆以應製在邑內未還云矣乘馬進發還詣水原府衙內御得中亭命吏曹判書洪良浩入侍敎曰昨過六臣墓有曠感于中者纔以六臣墓四忠祠及朴泰輔書院致祭事有所下敎而祭文亦已呼寫故召卿示之矣仍命承旨徐瀅修讀之予曰此是猝構果無疵類乎良浩曰宸章昭回褒揚曠古九地之下亦必感泣矣命瀅修以俄下傳敎出示良浩仍敎曰申奎之未及贈職與否卿須詳細考見如或尙未貤贈卽爲擧行又敎曰申奎子孫之名字居住史官出去使水原府使招問于狀頭以奏瀅修還奏申奎曾孫申應漢見在府南予命良浩曰卿須招見應漢其爲人如可從宦後日政初任調用
정조 15년 · 강
設儒生應製于鎭南軒
정조 15년 · 목
以文王孫子本支百世爲賦題
정조 15년 · 강
御得中亭召見入格儒生還詣大次行科次
정조 15년 · 목
予命兩館提學入侍又命試所承旨持試券以入仍敎曰已挈眷軸則兩館提學考券未挈眷軸則二提學考券也鄭民始曰臣方帶外任有難冒當考券之任矣予曰未挈眷軸則旣與科第有異卿雖考券無妨也科次訖仍卽宣饌赴試諸儒命入格人以次進前居首進士任希存進前予曰爾以爾父之子闡是科於此地追念往昔予甚感愴矣爾父祠宇亦在治下乎希存對曰家眷則雖已率來而祠宇則在都下舊廬矣予曰初欲致祭而今聞其祠宇不在此處云容俟後日矣仍賜樂令本府使給錢五十兩米十石以備宴需之次進士沈厚鎭進前敎曰三下以上皆當給分爾等預先出去仍命次上入格人皆以紙一卷施賞還御大次○敎曰入格居首進士任希存直赴殿試之次進士沈厚鎭幼學權警直赴會試之次幼學李弘德趙崙尹持昇尹持弘各給二分次上幼學李會儉等紙一卷賜給
정조 15년 · 강
園官命陞敍守僕等施賞
정조 15년 · 목
敎曰今番園幸卽告慶也廟宮官員皆隨品陞敍園官亦當同例園令等陞敍守僕等帖加成給其餘京守僕守護軍等竝令該曹依例施賞
정조 15년 · 목
敎曰園官久任然後可以專意事務此後詞訟及出六朔數六品及守令講竝勿拘擬望於守令事定式時任園官下敎前姑勿移擬事分付
정조 15년 · 강
命施植木守令以下酬勞之典
정조 15년 · 목
敎曰植木守令之勞自再昨年幸行時旣有更考來頭勤慢之敎而今日親審足可領略以昨春首勞完根最多者陽城是也以昨秋首勞堅築最勝者廣州是也尋常酬勞猶有陞秩之典況此至重至敬處擧行之事乎程塗近百里未能躬董而手植使各邑倅爲此替予勞之擧其所酬勞豈可泛然陽城縣監尹光碩府使今日政調用廣州前府尹洪聖淵加資其餘守令昨春與秋次勞爲水原而係是地方官勿論又其次南陽府使以年老之人再管差員之役熟馬一匹賜給安山郡守李惟稱振威前縣令李協聖自再昨秋三管是役幷四品職陞敍又其次龍仁縣監申昔再管是役兒馬一匹賜給果川前縣監李命杰上絃弓一張賜給洪大榮不待治道已於植木時知其不小心若考勤慢大榮非慢而何處分未久勿論其餘差使員裨將將校等依判下施賞自願植木雖以朝令禁之令前植木人水原業儒金樂成當初首先出力所植至於九萬株之多亦多完根今日政五衛將作窠調用其餘人前已優給價本俾除干恩幷無可論其中本府出身呂文永萬株之植根完居半向以今幸當下賞典有提稟之命初仕令該曹待窠調用
정조 15년 · 강
命隨駕軍兵饋粥以公穀會減
정조 15년 · 목
敎曰今番隨駕軍兵本府別饋粥係是定係之外以公穀會減事分付
정조 15년 · 강
遞總戎使李昌運以徐有大代之
정조 15년 · 목
敎曰本府屬於總戎廳自多擧行而總帥之老病勢難强策再昨命招之下密符亦不得祗受云總戎使李昌運今姑許遞前望單子入之待下批卽爲牌招傳授密符
정조 15년 · 강
命明日果川晝停仍還宮
정조 15년 · 목
敎曰今日之早還本府爲念軍兵之弊明日還宮足可爲之明日果川晝停仍爲還宮以此分付兵判還宮軍令更爲啓下留都大將舟師大將處亦爲分付
정조 15년 · 강
命得中亭御射時將校以下施賞
정조 15년 · 목
敎曰本府得中亭御射時得中擧行本府將校等筒箇各一部賜給軍士等各木一疋戶曹施賞
정조 15년 · 강
命六臣墓及朴泰輔書院致祭故縣監申奎贈職
정조 15년 · 목
敎曰輦路入矚豈勝曠感六臣墓及故忠臣朴泰輔書院再明日遣承旨致祭院宇在其傍宜表感舊之意四忠祠亦爲遣承旨再明日致祭祭文間多潦草不必淘洗皆令以製下者付之香室正書承旨同副進去日前筵中以輦路之過六臣祠起感於故縣監申奎抗疏建白事有言於入侍諸臣者昔肅廟朝特擧端廟復位之禮聖祖下敎昭載國乘先朝又擧溫陵復位之禮前後盛典皆從申奎之議奎之尙無贈職錄後之事蓋因未遑今日適又見水原多士齊籲之擧而聞其祠版在本府以主家之貧寒風雨不蔽香火難繼云甚可矜念令該曹特贈臺侍
정조 15년 · 목
敎曰周覽本府新接家舍盡心設施最先應募出力而結構買土昨春旣有首勞者先爲調用其在信令之道豈可踰日前中軍金箕昇令該曹拔例收用
정조 15년 · 강
以趙心泰爲訓鍊大將
정조 15년 · 목
敎曰行左承旨趙心泰爲訓鍊大將政官牌招開政
정조 15년 · 목
敎曰未肅拜臺諫許遞今日政差出○以嚴思晩爲刑曹參判任希一爲掌令尹光碩爲仁川府使
정조 15년 · 목
具軍服乘馬出府門命武試所罷後從便上來之意遣史官傳諭于左議政仍詣果川晝停所御富林軒少頃乘馬詣舟橋司駐蹕命內閣提學鄭民始曰此地素稱爲京都近地名勝之區今見眼界之開豁江山之秀麗果不負其名矣民始曰誠然矣命兵曹判書金文淳入侍敎曰舟師營渡涉號令皆於北岸紅箭門依例爲之又命先廂軍兵解嚴以御營留陣軍兵爲先廂仍宣饌于閣臣改具戎服乘馬進發渡舟橋由崇禮門入敦化門協陽門還內
정조 15년 · 강
行藥院入診于誠正閣召見判府事李福源承旨曺允大及果川等地暗行御史鄭東觀提調李秉模
정조 15년 · 목
福源曰元子宮寶曆又添一籌下情欣忭予曰卿下鄕以後連得安過殊可幸也福源曰特蒙恩暇無事好過莫非聖念攸曁而起居之班一未得參下情惶蹙予曰所辭過矣福源曰屢日勞動之餘諸節不瑕有損醫官今旣入侍使之診察宜矣予曰不必入診予曰卿自鄕而來邑弊民瘼之有何可聞耶福源曰各邑還穀多少不齊或不無些少爲弊之端矣予曰昨年被災處民情何如福源曰恤典曠絕被災之民擧皆回蘇還不知爲災矣敎曰果川衿川水原廣州等地暗行御史鄭東觀入侍予曰摘奸諸邑所見何如東觀曰自果川縣露梁津至水原府新作路潛行詳探則小小弊狀不無一二可擧者果川新作路時赴役之民每名各十錢而成册之際疏漏頗多或赴役而不得一錢或十指不動而坐受役價此由於邑吏從中欺蔽衿川則六面民丁二旬使役以升米酒盃一番塞責民田十五負之截入新路者不論償故前倅已遞尙有怨聲校吏討食之弊在在皆然果川則自官各給糧資非不飭勵而痼弊難禁廣州則舊路修治事役稍易別無貽弊水原則新作路皆以田夫赴役以官廳米四石出付幕裨及鄕所無論新舊路較量把數差等施賞自香木亭至新邑南里以米盡之故獨爲見漏頗有向隅之歎而截入之民田沓姑不給價民情擧切企待之意予曰以此擧條令廟堂謄關行會諸邑未及給價者給價可以懲治者懲治俾有來頭實效
정조 15년 · 강
召見左議政蔡濟恭于誠正閣
정조 15년 · 목
水原武士試取後入來也○予曰今日風寒尙峭爲念卿等之行役今果無事上來殊可幸也濟恭曰聖念及此不勝感祝予曰日昨拜園之時適値風勢甚大丁字閣行祀至有衣服飄颺鋪席吹捲之境而及至撤享上園則便無一點風氣溫暄如春咫尺之間如是懸殊移時展省不知寒候萬歲幽宮之安穩推此可占豈非千萬之幸耶濟恭曰臣亦陪從園上而咫尺丁閣燠寒判異萬歲吉宅於斯可驗臣於伊日旣爲落後則大駕進發時固當承候而遽致遲滯未及周旋方切惶悚予曰離發時予亦以未見之故有所傳諭之擧矣予曰卿果留宿新舍乎濟恭曰然矣隨處聖恩莫非河海若於癃廢之前得以休退歌詠聖澤其爲終始之澤當復如何特解相職俾臣得以閑養是臣區區之望也予曰卿之筯力尙云康旺無異少壯豈或捨之當於向襄時使卿閒養矣濟恭曰臣之爵位已足犬馬之齒亦已老矣伏願體念焉予曰卿之筯力必當遐壽何必及今休退無用如是可也卿之新舍有堂名乎濟恭曰以采露爲軒名矣予曰采露之稱未知何據耶濟恭曰漢明帝幸光武陵是日之夜甘露降于陵樹百官有采露之事故取此以名矣予曰今日臺啓卿見之否濟恭曰未及見矣予曰臺啓持來命濟恭覽訖予曰臺諫處分傳敎欲言本事而以其難言之故亦姑置之而寧有如許駭痛之事乎濟恭曰此無異於妖言亂語矣卽見臺臣啓本韓光濟若有罪則糾覈吞嚙何不可之有而其所遣辭上逼至嚴至敬之殿宇有非人臣所敢筆之於書者前持平李敬臣請亟命刊改從之仍敎曰三書院致祭後承旨收來擧案見之六臣子孫則朴基正雖是出入三司之人其外諸家子孫之受祭者忠翼家外皆是前銜故忠臣朴泰輔家竝與前銜而無之是豈朝廷收錄之意乎此銓曹之責原擧條出給使之知悉
정조 15년 · 강
命果川晝停時饌需酒肉以儲置米會減
정조 15년 · 목
敎曰果川晝停時待令饌需軍兵別饋酒肉所費必當甚鉅米百石以儲置米會減小邑豈比水原大邑乎此後切勿措備事分付
정조 15년 · 강
命果川前縣監洪大榮分揀
정조 15년 · 목
敎曰雖以擧行之怠忽處分今番往來輦路見之南泰嶺內外治道無異鑿山通塗非比衿川設有些少不勤勞足掩罪果川前縣監洪大榮罪名特爲分揀
정조 15년 · 강
命舟橋司節目釐正
정조 15년 · 목
敎曰舟橋之制一則爲捉船許多民弊也一則爲船艙時許多經費也在前千餘船應用今定爲世六隻其便好又當如何昨年略試之今幸又試之自此規模已就公私兩幸若其節目之詳始可以畵一成出永作金石之典凡於渡涉之行無論露梁與廣津皆當用此制昨年節目有姑待今幸後正書啓下之命此意令舟橋司都提調有司堂上知悉須卽磨鍊入啓草節目中提調一依濬川司例故員數太宂正書時依筵敎在所釐正外此費關經用之節昔之鉅萬今爲百數但旂制須有一定式度可以行之悠久亦不煩尾閭至於船人因此除積弊蒙實惠則其效又可謂不些此兩條節目釐正時最合商量處幷令知悉
정조 15년 · 강
命御史書啓諸漢令畿伯勘放
정조 15년 · 목
敎曰以御史筵奏宣傳官書啓觀之今番幸行時定例外別無違越被捉者而所謂被捉者亦不過有司之臣擧行之未及周思而然囚禁諸漢令畿伯分輕重勘放後狀聞自來年俾無如今遺漏之弊事申飭有司堂上
정조 15년 · 강
命舟橋賞典別單書入
정조 15년 · 목
敎曰舟橋之制今番便是初行宜有賞典令本司分等別單書入
정조 15년 · 강
遞承旨徐瀅修尹行任柳文養
정조 15년 · 목
敎曰奉命在外承旨及右承旨左副承旨許遞前望單子入之待下批牌招察任
정조 15년 · 강
以李祖承李晩秀爲承旨竝前望也
정조 15년 · 강
遞承旨李祖承以洪聖淵曺允大爲承旨
정조 15년 · 목
因祖承牌不進敎以許遞前望單子入之待下批牌招察任
정조 15년 · 강
以李勉兢爲吏曹參議
정조 15년 · 목
敎曰吏曹參議前望單子入之
정조 15년 · 강
以黃仁壽爲陽城縣監口傳也
정조 15년 · 강
命任東杓空闕衛將單付徐德寧各別收用
정조 15년 · 목
京畿監司徐鼎修以廣州將校任東杓招問事啓敎以觀此狀辭廣校任東杓果於庚辰溫幸時陪駕今番植木自再昨秋至昨年春秋首尾擧行則宜有別般記念之擧後日政空闕衛將以折衝單付下批事分付該曹徐德寧令該邑各別收用事分付令廟堂郞爲行會該道
정조 15년 · 강
命宣仁門守門將宋聖奎近伏軍士林順得嚴飭放送
정조 15년 · 목
兵曹啓言今正月十四日宣仁門入直守門將宋聖奎把門近伏軍士林順得拿入取招問目內捕廳旣是秘密衙門則捕校去來有非他人之所與知而忽有此總府草記之擧必是汝漏泄傳通之致其間委折竝爲從實直告則聖奎所供內以捕校之經先許入事旗手來傳下敎之際總府郎廳以閉門時監鑰次來到參聽而去矣身實無傳說之事云順得所供內矣身無論本曹總府幷無傳告之事云矣敎以後勿如是之意嚴飭放送也
정조 15년 · 강
判下水原府武試所入格人別單
정조 15년 · 목
敎曰四中五分以下至三中四分合六人直赴殿試邊三中二人直赴會試竝令政院捧傳旨此外柳葉箭二中小布三中人等各以本府所在箭竹六十箇賜給後狀聞事自廟堂行會可也
정조 15년 · 강
持平李敬臣啓請金壽賢河翼龍正刑韓光濟屛裔關西儒生首唱充軍孫相龍罷職林希逸乘馹上來賜批
정조 15년 · 목
啓曰妖宦壽賢締結凶徒爛熳和通渠旣納招不可爲奴而止翼龍敢以罔測之說做作眞諺之書暗投宮禁之中欲售危逼之計竝令設鞫正刑別軍職韓光濟向於丙午年爲永興府使也永興之民以爲龍興江乃環抱濬源殿之水而適因水災潰決非復前日衿合弓彎之勢矣不可不爲隄防疏導乃爲齊訴之狀光濟曰大江變改何可以人力治之莫非天之所廢噫嘻痛矣渠若不與凶類結爲腹心幸禍於五六月則豈可以一水之橫流直謂天之所廢乎光濟請施屛裔之典近來場屋之中士習駭悖至於今番申溥及關西儒生事極矣溥以對讀官捧賂之說喧動一城勘處以徒配者已是寬典而至於關西儒生以落榜之私憤招朋引類捽曳通藉之人不知其爲衣冠之恥不可與申溥同勘而止首唱遠地充軍脅從一竝徒配頃日朝參時押班監察任懋遠以爲護軍孫相龍不有體例擧措駭然監臺呈課旣如是則不可置而不論相龍罷職新除授掌令任希逸時在京畿仁川府任所請乘馹上來不允批以韓光濟事題語卽不過無職武弁之不嫺文字則如是驅之於罔測之科京士大夫猶不乃爾爾以同道之人發此惡口氣無異搞撼者然況爾啓中若不與三字殆甚於莫須有向來紛然時以宜無不知必無不知等語勤加逆罟賊帽卽朝家之所痛禁斥者申溥事辱說者犯手者査出首唱幷施嚴刑定配之律同犯之類且刑且杖只此足矣況溥之徒配事件各異以考券事不卽詳陳儒生所爲該府議讞請以不以異之律若以試官擧子同律爲嫌則京儒之除刑勘配者當更爲捉宋嚴刑充軍乎孫相龍事下諭事從之
정조 15년 · 강
持平李敬臣避嫌乞遞賜批
정조 15년 · 목
避嫌略曰臣只知有國不知有他若見人臣之無意於向國則雖以同其鄕土之誼實有所不暇顧而關西儒生事亦有後弊之慮故竝爲論列矣及承批旨誨責備至始知誠有所不格言有所不孚矣臣以何顏晏然於臺次乎請命遞斥臣職批以關西儒生事無論事實之相左與否事在目下言之何妨況以近日媕婀之時能爲開口言事以惜卯之意假借固可至於韓光濟事苟有執跡之事同鄕之誼何顧而黨燈之目何等重案則以幺麼題語如是構勤一光濟不須說揆以朝家刑政此等習俗不可不痛懲且況掌憲之任乎爾則先施不敍之典使爾鄕之人知朝家禁偏黨之意以爾反隅則北路淳厖之俗可知有鄕爭之弊以此批答令政院成送有旨於道伯道內若有此等之弊自有金石之朝令隨現痛治可也
정조 15년 · 강
左承旨趙心泰上疏乞遞賜批許之
정조 15년 · 목
疏略曰銀臺除旨恩諭增重曾未踰日訓局新命忽及於賤臣前席受符驚隕靡措然不敢備例辭巽者誠以生死向前之忱而第承宣之職近無將臣兼帶之例資格所拘院規當遞乞遞臣承宣之任批以省疏具悉內遷近密記勞績也旋授元戎取周愼也然兩任有難兼帶所辭承旨之任許施卿其勿辭行公
정조 15년 · 강
承旨洪聖淵疏辭新資賜例批
정조 15년 · 강
草莾臣宋煥箕從縣道上疏辭職賜批
정조 15년 · 목
批以旌招屢勤巽牘又至況爾先正家人若念世祿之義則何如是邁邁乎卽起登途用副予意事下諭
정조 15년 · 강
檢閱李重蓮以母病陳疏徑行批許往護
정조 15년 · 강
命初四日當詣太廟景慕宮展謁以此知悉擧行各宮展拜當於旬前爲之擇日以入永禧殿展拜今年係是酌獻當次只以各宮展拜日子擇入
정조 15년 · 목
因禮曹以太廟歲首展謁吉日何間推擇啓稟有是命
정조 15년 · 강
永禧殿酌獻禮命擇吉以入
정조 15년 · 목
禮曹啓言太廟歲首展謁日一體展謁於永禧殿而酌獻禮當次之年則歲首展謁只行於太廟事曾有定式矣今年卽永禧殿酌獻禮年次今番太廟展謁時永禧殿展謁之禮不爲磨鍊敎以本殿酌獻禮以當朔月初擇吉以入
정조 15년 · 강
太廟展謁景慕宮展拜命同日行禮
정조 15년 · 목
禮曹以景慕宮展拜吉日以何間推擇啓稟敎以太廟展謁草記已有同日行禮之節矣
정조 15년 · 강
命西溪君別給食物衣資其子可堪從仕與否草記
정조 15년 · 목
敎曰宗臣之最老最久者西溪君也令該曹別給食物衣資近聞衰病不能從宦其子若於儒武中有從事者令吏兵曹招見其可堪從仕與否草記事分付
정조 15년 · 강
命前右尹宋濟魯知事擬入今日內肅拜靈壽閣
정조 15년 · 목
敎曰今番文宰嘉義已經亞卿年七十以上資憲陞品時以亞尹不入於亞卿秩而政院之亦不提奏承旨政官元朝之故雖不處分今因歲饌別單而覺得豈可踰日況卿宰中偕老而年最多首題於傳敎中此人之獨漏甚非陞秩之本意前右尹宋濟魯令該曹知事口傳加設擬入待下批牌招今日內肅拜靈壽閣
정조 15년 · 강
諭領府事鄭存謙
정조 15년 · 목
敎曰卿於今年恰躋七耋爲卿豈勝欣幸卿卽予初元首擢之相臣予之視卿是以自別玆當元朝豈無表予意之擧令該曹元歲饌外優送食物衣資仍令郞官存問卿起居卿或能强力差待日暖時簉朝卽所切企此意先令入侍史官傳諭子鄭領府事
정조 15년 · 목
敎曰李判府左相大臣也閣臣也年俱過七十精力康旺無異少年至於左相近來獨賢之勞卽少年之所不强予每爲之稱歎今見歲饌別單豈可循例判下乎兩大臣家原式外加送仍令郞官存問李判府時在海營元歲饌別歲饌及存問等事皆令本道伯擧行形止狀聞事分付洪領敦寧年歲最長於諸耆相而韶顏英華近復勝昔爲之奇幸亦豈可只送前例歲饌衣資令該曹磨鍊輸送仍令一體存問又敎曰卿宰年過七耋內外偕老者至於十有三人之多當此志慶之時祈祝之擧莫尙於敬老敬老之政亦莫尙於惠養知事宋濟魯年八十一貞夫人嚴氏年八十前參判徐秉德年八十貞夫人朴氏年七十四知敦寧任希曾年七十九貞夫人沈氏年八十知事韓光會年七十七貞敬夫人鄭氏年七十九參判李敏輔年七十五貞夫人徐氏年七十七知事李敬玉年七十四貞夫人權氏年七十六前參判李復永年七十三貞夫人具氏年七十知事具允鈺年七十二貞敬夫人金氏年七十二判敦寧李命植年七十二貞敬夫人沈氏年七十三行司直趙瑍年七十二貞夫人金氏年七十二前參判鄭景淳年七十一貞夫人朴氏年七十二行司直洪檍年七十貞夫人金氏年七十一前參判申應顯年七十貞夫人尹氏年七十以上諸耆老家別給米肉內致匹帛仍令部郞存問事分付該曹該府
정조 15년 · 강
下勸農綸音于八道兩都
정조 15년 · 목
敎曰予承皇天祖宗之眷顧保佑昨歲庚戌國有元良是秋牟穀告登符降聖之舊甲獲上瑞於後庚予寡人得以與八域同其慶而若保一念長在於廣惠屢豊之願益切於嗣歲于今歲籥載新衣尺漸長三陽開泰群品含和此時爲億兆黎首赤子寤寐默祝者農功也粵予踐阼以采歲首輒下勸農綸音卽仰述列聖重本務農之盛典而予於是年是月尤有惓惓焉者元良邦本小民亦邦本民安然後國安一理相須隙不容髮如裘挈領如燭照龜可愛者非民可敬者非民此所以諴小民爲祈永命之本予欲重玆民天以勸農二字爲目下悠悠萬事中第一先務西秩東作俶載南畝其始自今日三之日于耟其始自今日萬斯箱高廩其始自今日與億兆黎首赤子同我太平萬歲其始自今日予安得不惓惓於是年是日乎順天之時因地之宜參人之力而深耕而易耨者農夫之事也不奪其時不撓其業時省而助補者長吏之職也曰暘而暘曰雨而雨下無濕上無乾者在予一人之方寸農夫不待勸而亦惟在於董率之勤怠詩曰田畯至喜書曰勸之以九歌凡今在長吏之列者能盡田畯之責而六府三事孔修則歲歲無非豐歲屢豊之祥豈獨專美於有周在予一人者方一心對越兢兢憧憧將以上辛之日肅將孔夙之祈庶冀休徵之我康在乎爾長吏者尙須勖哉勖哉長吏之若勤若怠考課而褒懲又屬於廊廟諸臣咨爾內而公卿外而長吏明聽予元朝十行之諭俾各實心承佐以答我皇天祖宗眷顧保佑之新休景命
정조 15년 · 강
壇享命攝行親耕置之
정조 15년 · 목
因禮曹啓稟敎以俄下綸音已示祈豊之至意方默祝於方寸壇享之遣官行事無何不可依近例以攝行磨鍊親耕亦依近例姑爲置之
정조 15년 · 강
以申應顯鄭景淳李敏輔徐秉德李復永爲總管
정조 15년 · 목
敎曰總管中亞將人及都總管竝許遞與未差之代前望單子入之待下批牌招察任
정조 15년 · 강
命初五日朝參更定日子
정조 15년 · 목
兵曹以令正月初五日仁政門百官朝參日次而動駕相値啓稟敎以連値動駕及享禮初五日朝參旬前後令政院稟旨更定日子可也
정조 15년 · 강
判下宗廟景慕宮展謁時軍兵磨鍊草記
정조 15년 · 목
因該曹草記敎以訓局步軍十五哨馬軍三哨爲先後廂禁軍三番隨駕禁御兩營留陣
정조 15년 · 강
命明日當由逌瞻門展拜景慕宮該房知悉
정조 15년 · 강
命故縣監申奎後孫今日政擬入
정조 15년 · 목
敎曰以故縣監申奎臺臣贈職事行殿宿次呼燭宣綸矣今聞該曹言則前此已贈承宣云多士齊籲之請以贈職者事或未詳耶抑意在加贈耶伊夜特召吏判使之筵退後問於多士則又何今姑微稟乎加贈一款有難遽議聞其曾孫有年過五十者云贈職傳敎中以後孫調用書出仍令今日政擬入如無見窠閣臣置處人姑爲改差次次作闕擬入事分付
정조 15년 · 강
遞刑曹參判權▣漢城右尹金夢華
정조 15년 · 목
敎曰近聞詞訟之任多老病之人勢難行公云刑曹漢城府堂上中老病人許遞今日政以在京無故人差出
정조 15년 · 강
命判尹望筒勿施罷承旨李晩秀職
정조 15년 · 목
因判尹望筒敎曰老病云者年至耆耋也病亦共知也判尹之無遞出代事甚訝惑問于政院此是承宣之許捧現告而然而非老非病亦非特敎則忽地混同書入傳旨有若德色然者事雖微細大關後弊當該承旨罷職
정조 15년 · 강
有政吏曹判書洪良浩參判閔鍾顯進
정조 15년 · 목
以洪彥喆爲司諫申膺祜爲持平趙武範爲獻納張至顯爲正言李祖承爲刑曹參判李漢豐爲右尹申應漢爲莊陵參奉初仕也宋銓爲德川郡守柳焵爲承旨
정조 15년 · 강
判下舟橋有司堂上以下別單
정조 15년 · 목
因別單敎曰有司堂上大豹皮一令賜給都廳朴基豐陞敍別看役丁遇泰相當職調用看役都牌將露梁別將車道吉待本鎭事務就緖邊將差送牌將李德祺吉命福韓弘賢賞加各船都監官南壽奎賞加監官金鎭觀金天五李鳳儀忠淸水營將校卜太祿等帖加加設部將李觀厷上弦弓一張賜給工匠員役管領使喚軍人等參考可據之例及勤苦次第往復戶曹分等區別施賞後別單啓下事知悉
정조 15년 · 강
判下畿營及各該司擊錚上言人原情覆啓
정조 15년 · 목
京畿監司徐鼎修以擊錚罪人連山石致圭捧供馳啓敎以原狀還下送新伯辭朝後卿須傳給卽時各別詳査決處俾無更或呼冤大抵近來山訟爲道伯邑宰者推以漫漶涯過爲事上言也擊錚也屑越莫甚朝家替行訟官之事寧有如許紀綱乎山地相爭畿湖爲最此畿伯此錦伯時復以不決之山訟有登聞之弊豈可曰盡其職乎此意竝以知悉○吏曹以公州幼學李鳳緖上言辭緣置之啓敎以所訴雖涉猥越旣非頻有之典以亞尹一體陞秩亦有其人爲子孫者爲親情事或似然矣依願施行又以公州幼學李熙周等上言令道臣詳査實年狀聞後請稟處啓敎以柳明漸父年詳考京藉如無違錯口傳下批又以盈德居幼學朴希天等上言令道臣詳査實年狀聞後請更爲稟處啓敎以老人之事有不可知何待該道回啓詳考京藉口傳下批以示朝家挈矩之意又以忠州居幼學權直膺上言辭緣請置之啓敎以生於卒臘年用壬曆諸如此類昨年壽職皆不細究其實則八十一歲丁寧何必過加靳惜依願施行○禮曹以幼學韓性烈上言復科事請置之啓敎以豈可一爲一否依孟意大例施行又以洪州幼學鄭履元上言內辭緣請置之啓敎以故忠臣鄭雷卿之精忠卓節譬如大冬窮沍亭亭獨也靑之孤松每一起想百世之下猶不禁淸風之襲人方諸吳洪尹三臣莫卞孰伯孰仲則閭闕丹稧之飾祠無華諡之題已不免欠典中最欠典聞又親盡將埋其主神云爾則忠與節同於三臣恩於禮大相不侔豈非斑駁之甚乎不祧之典當用於勳臣不當用於忠臣而在三臣以忠而猶許不祧則忠臣之不祧亦有可據大抵慷慨殺身易從容就義難成仁則雖無彼此其終始靡渝尤可謂吾無間然特許不祧之禮以樹天下後世之風聲旌與諡之竝施與單施間當否發遣卽官議于時原任大臣及文任館閣之臣粘連稟處又以京畿儒生黃點上言請置之啓敎以和義君之追配於是地是祠神望人情可謂俱當而可合追配者豈獨和義一人乎日前駕過露梁路出六臣祠與墓之傍移時駐蹕眺望咨嗟者久之行殿宿次不禁起感六十句侑祭之文呼燭呼寫以若曠想之心有若鄭重之典六臣固赫赫卓卓塗人耳目如錦城和義等似此節義之出於宗英豈不奇狀此兩人外亦多不下於死六臣者今於追配之時一體施行實合朝家獎節褒忠之政令內閣弘文館博考公私可據文蹟指一單抄斯速稟旨事分付○兵曹以海美居幼學李宜培上言內辭緣請置之啓敎以渠事甚庸劣已受恩點自當題主此豈上言或擊錚之事乎其庸劣之罪使渠門長治之○秋曹以擊錚人金才男請令禮曹稟處啓敎以此非禮曹之所知卽不過詞訟一事移送該曹顯有推誘之跡卿之不欲當者禮判豈或當乎卿則推考原訟出付主家斯速詳審決定思所以善出場之道事申飭主家又以趙完國等原情勿施請照法嚴勘啓幷從之敎以其中鳳山趙完國事大赦時渠母金大隱阿只之獨未沾一視之典者蓋因獄情之難於容議觀此完國原情渠母之敺尹女也尹之媤黨之挽解者竝男女殆至十人之多云爾則無一言任其下手或爲起疑之端嚴飭推官出意見査實論報後狀聞事分付道臣明川呂一濟事廟堂已回啓則曰以尙無究竟殊甚訝惑係是大臣筵奏之事付之廟堂斯速決給俾無更訴之弊順天金聲玉等事累累煩籲何等屑越則卿等之循例捧入至請査處極爲駭然移邑設郡豈道臣所可決處之事則査處云云亦豈成說卿等推考李坪事事面異於伊時已有措辭判下者今豈可更訴原情勿施南部金昌元事稱以宮屬又稱案山直其所行惡隣里之狀業已詳聞於該倅則宥還於大赦可謂倖免焉敢鳴錚呼籲乎如許奸民不可尋常處之更加各別嚴刑逐送竹山朴敏哲事丙戌甲申日記依渠願令政院一番考閱謄給本曹稟處渠供中政院日記之非上命不得考出云云渠言極甚莫曉此一款問於此人委折卽爲査問草記楊根權可敎事不宥不殺一味滯囚焉有如許刑政乎後日登對時稟處杆城金載恭事士庶婦女年九十封爵與男人之加資無異則獨漏似是稱冤勘罪分揀問于該曹使卽考例擧行又以擊錚人李靖國所供請上裁啓敎以訟理曲直不難分曉則公決顧何難事名以營邑今日明日推諉爲事屢煩呼籲屑越莫甚嚴飭該道毋敢如前漫漶渠雖有至冤切迫之端但當就事論事擧其不當擧之彼隻先故登諸奏御文字此等習俗在朝紳猶加痛禁況如渠蟣蝨乎所謂世累亦已昭脫無餘官爵自如之人則尤可謂皮不存原情人付之該道各別嚴治此後勿論山訟地訟泛及題外似此說話以爲敲撼之計者直於曹庭道庭燒火所捧原情後勿論本訟曲直加等勘罪仍卽草記或狀聞事定式政院該房故事該曹謄錄以此判付詳載以爲依此遵行之地又以擊錚人金思運所供請上裁啓敎以昨年頒示之朝禁何如則私掘二字又入於登撤之供招當該道臣守令所當依式勘處而事係昧爽以前姑置之更問本曹各別嚴飭該道俾無如前犯科本訟亦令斯速公決又以擊錚人徐夫月父弼光加資之典請令吏曹稟處啓敎以使之今日政下批又以擊錚人鄭載厚所供請上裁啓敎以幺麼山訟如是屢煩營邑置亦無用各別嚴飭斯速決給如有更訴之弊當該地方官移送該府嚴繩又以擊錚人金世信所供請上裁啓敎以憑藉官長之威勒葬小民之山誠如所訴流弊何言令守臣斯速嚴査決給後狀聞又以擊錚人陳範徵所供請上裁啓敎以苟卽剛明決處豈有煩籲之擧乎嚴飭道伯使卽決給俾無更訴之弊又以擊錚人金世倫所供請上裁啓敎以分付道臣俾卽査處又以擊錚人金聖集所供請上裁啓敎以申飭該道斯速決給又以擊錚人申師模所供請上裁啓敎以苟卽剛明決處豈有煩籲之擧乎嚴飭道伯使卽決給俾無更訴之弊又以擊錚人崔春福劉命重所供請上裁啓幷敎以壓良之律邦憲至嚴嚴飭道伯斯速公決俾無更訴之弊又以擊錚人李召史所供請上裁啓敎以分付道臣斯速決給○漢城府以交河幼學李碩宗上言辭緣請令本道査給啓敎以豈特簪纓世族且是再按是道則今其墓前土地爲厥後裔者無勢力爲逆家勢家所樣奪不能俾爲守之幾何不舐糠而仍及山地乎況作拏者非尋常平民則該邑之顧藉於如許輩致使主家之人駕前上言本事微瑣姑無論其爲霜氷之漸不可注看京兆回啓之無一警句說話亦可謂玩愒莫甚判尹推考該守令顧護推托之罪令道伯除尋常各別嚴査狀聞而如有符同吏鄕等可刑者刑之可杖者杖之同作奸人等拿致營獄各別痛治使擧世熟醉之時知有一分可畏之端
정조 15년 · 강
戶曹判書李秉模疏辭度支之任工曹判書權▣疏辭新資幷賜例批
정조 15년 · 강
全羅監司鄭民始上疏請往省先隴賜批許之
정조 15년 · 강
工曹參議金履安從縣道上疏辭職賜批
정조 15년 · 목
批以爾以世祿之裔何如是邁邁屢勤招延無意出膺愧予誠淺無以爲諭爾須亟回前執卽起上來事下諭
정조 15년 · 강
正言鄭最行上疏辭職仍陳大享分膰及昨冬泮試泮宮戢盜事賜批
정조 15년 · 목
疏略曰夫言責重任也臺地淸路也頃登初筵瘡疣輒出今叨藢垣惶愧深增乞賜鐫遞焉臣竊有區區淺見敢此附陳臣曾忝廟司之職前後朔望及大享每見撤籩時守僕輩移奉餕餘於祭器庫分膰之際喧聒於淸嚴之地誠極未安牲肉移置於典祀廳庫間使之分膰俾無廟庭喧鬧恐合事宜至於昨冬泮試士習之壞悖已無可論泮長不能糾正擢取者必有所以則此豈初不知名偶然被選者乎臣謂昨年陞試合製倂皆罷榜至若巡羅與軍校輩之不踰香橋自是尊聖廟之故典而今若使捕校輪回守直則聖殿肅嚴之地恐不合此輩之看守從今以後永罷捕校待令之規實合事例也批以分膰之所爾言是矣依施昨冬泮試事訖可休矣晏然於西麾事臺言旣如此則雖似適然之事渠安敢不卽引義其在養廉恥之政有難任其癏曠以久任卽除拜守令者改差今日政差代悖儒李文淵事只可言本罪而已地處之若此若彼何必云云乎昨年陞試合製罷榜事會國之赴與不赴非朝家之所可指揮至於罷榜似過矣數介捕校輪直泮宮之例事當初必有法意矣爾其勿辭察職
정조 15년 · 강
命時囚宋持敬照勘
정조 15년 · 목
敎曰昨年勒貰也付之令前特爲勿問則其後在官幾朔所謂馬政無一矯弊致有今年更爲微稟之擧寧有如許紀綱乎馬政有國所重則又況飭敎之下乎行幸所用乎如許頑蔭宜施加倍之律比之沈銓自有輕重以此照律勘放後草記功議則區別減等
정조 15년 · 목
羽翼善冠袞龍袍乘輿出協陽門由建陽門出弘化門入逌瞻門詣齋室門降輿入齋室出東挾門就版位行再拜禮仍詣廟內奉審還詣齋室予命左議政蔡濟恭有司堂上李秉模舟橋堂上鄭民始禮曹判書鄭昌順前水原府使趙心泰暗行御史趙鎭宅入侍濟恭曰園所幸行勞動旣多又値今日伏想聖念必致疚懷實無仰達之辭矣予曰予有貞疾若値如今日之時膈氣亘上誠爲可悶曉又復發爲俟少間故今此行禮以至稍晩矣濟恭曰伏承下敎始承膈氣如許卽令醫官議定當劑似宜矣予曰何必進御藥餌乎姑俟少間則自然差可矣濟恭曰進御茶飮之屬恐好矣予曰不必進茶矣予曰御史進讀書啓鎭宅讀奏書啓予曰水原暗行御史書啓今筵卿回啓水原前府使御史亦陳所見可也濟恭曰貧殘班戶之極可矜憐誠如繡啓所論而班戶遷徙只爲赴擧未必出於永居之計則與小民竝參給復事理不然其中有難支保者營邑救助恐爲對揚聖意之道矣鎭宅曰班戶旣有應擧之路則固難比擬於給復之例而其中貧殘草屋之類旣與民戶同是新築而獨以班戶見漏令道臣從便區劃量宜補助恐合事宜矣心泰曰當初儒武之應募者非爲就食乃是應擧故昨夏賙麥時不爲分給則今此俵復尤非所擬濟恭曰都庫之爲廢何物不然而至於米穀無此則人不可一日無生況新邑遷民不得通共貿取盡歸於廛人都庫之中苦弊莫甚各別痛禁恐不可已矣心泰曰臣待罪時不得都執專利之意申明約束而來後之弊不可不念鎭宅曰米穀之出場市者廛人必先都執小民失利頗甚令該府使另飭爲宜濟恭曰朝令則以挈眷爲主而挈眷專是欺罔繡啓中入籍後許赴之請似亦駭痛士習而若必經式而許赴則似無入場之人姑待數年徐議考籍之法爲宜鎭宅曰必也經一式居接然後始許赴擧則班戶有奠居之實矣昌順曰一式之前似無赴擧講定然後可以施行心泰曰挈眷之捲歸者自營邑曉諭還接而終若不率敎則摘發重勘恐不可已濟恭曰壯勇之名雖校吏之屬在渠爲榮因是而爲欲輪差之窠在壯勇輩雖幸在將校則又必缺望此則似難許施心泰曰六百餘名軍額久勤一窠輪差不足爲博施之道則又不可輕議矣濟恭曰差役時紛紜八路同然都在守令之公正各別申飭俾無不均之患斷不可已矣心泰曰任窠矯捄之方惟在官長務歸公正矣濟恭曰繡啓中限完接間勿侵無料之役言雖得宜但完接二字無所定限臣意則自他邑歸附之民限三年勿爲侵役以爲聳勸之地恐好矣心泰曰流民則關係身役者切勿侵責此爲懷保新來之急務矣濟恭曰一用面土不宜麥不願受還則新屬之民尤所當念依其願施之無妨矣心泰曰民情旣不願土且不宜麥願受之外一切不給恐合懷保之道矣濟恭曰一用面創石面必欲合附者此必班戶欲使役民戶之許也恐不可容易許之心泰曰臣於待罪時以合附一款一用民之來訴者非止一再而終始靳持以臣賤見恐難輕議矣鎭宅曰一用一面地勢與荊石面內梨木洞泉川兩里合成一面則班民相等勞逸與共未見其難便之端矣濟恭曰此等事當付之本官量宜善處矣予曰諸條幷依左相爲之仍卽行會該府可也予曰舟橋自今日始爲撤排云當費幾日乎民始曰若費四五日則似當盡撤矣予曰定例何間當盡爲釐正乎民始曰臣之辭朝前似難就緖到營後謹當釐改矣予曰從便爲之也降座出西狹門乘輿由逌瞻門入弘化門由建陽門入協陽門還內
정조 15년 · 강
命露梁鎭以禁營鎭貸下需用
정조 15년 · 목
舟橋堂上鄭民始啓言露梁大次之守直修掃點火等節旣令該鎭別將主管擧行則必有物力之區劃然後可以爲料布費用之需而今以禁營錢限一千兩貸下本鎭請以爲需用從之
정조 15년 · 강
以金履正爲承旨前望也
정조 15년 · 강
以曺允大爲吏曹參議
정조 15년 · 강
命衿川縣監尹光垂弓子賜給
정조 15년 · 목
敎曰水原果川校吏成册依此施賞事分付畿營衿川以如拳大蕞爾殘邑承前倅不事事之餘殫心盡力於半凍半泮之冰程所過道路無非參嶺峻坂而其所坦坦勝於果川廣州該倅之爲人近來年少蔭官初見心常奇待之今番擧行益驗前見之不爽該縣監尹光垂爲先內下弓子一張賜給令道伯卽爲親授於客舍殿庭後狀聞事下諭
정조 15년 · 목
敎曰承旨前望單子入之待下批牌招察任
정조 15년 · 강
命副校理趙鎭宅明日入直
정조 15년 · 목
弘文館以本館闕直啓請鎭宅牌招敎以連日跋涉之餘使之明日入直仍行博考坐起也
정조 15년 · 강
備局以上米廛市民裵千得上言覆啓
정조 15년 · 목
備邊司啓言卽見千得等上言則以爲南門內米商坐市處卽上米廛字內也自本廛依例收稅矣中間牟利之類爲防納稅穀都庫貢米之計聚黨作弊自稱契號南來馱卜要路勒執坐市收稅任意直捧壬辰秋防納之罪綻露後刑曹革罷契號翌年癸巳罷契人將圖設廛而因本署報狀備局說弊防禁至丁酉竟得其契號乞罷其契號使本廛收稅矣米廛之宇內收稅通行之例也廛契之無得創設自有禁令而所謂南門米契之設初非本司所許不過平市署之決給其爲當罷自不難卞請分付該署允之敎以廛契之自平市署惟意設置可謂前所未聞況貢契之新創若有自下擅便者有通編新定律名又況廛契之無端新創乎詳考年條如在令後當該提調施以罷職之典草記不爲措辭論勘有司堂上亦爲推考也
정조 15년 · 강
分揀時囚宋持敬
정조 15년 · 목
義禁府啓言持敬照律杖六十收贖盡行追奪淸州牧定配請押送配所允之敎以定配則過矣分揀
정조 15년 · 강
判下水原府擊錚人原情覆啓
정조 15년 · 목
水原府使金思穆以擊錚罪人幼學金有聲捧供馳啓敎以令山在官從公決給之意分付事回諭
정조 15년 · 강
召見回榜人朴好成于重熙堂
정조 15년 · 목
予曰筋力必難强步子孫中如有隨來者使之扶腋入來也好成入庭予曰老人筋力似難四拜只爲再拜也仍命宣醞好成進前予曰年今幾何好成曰八十三矣予曰爾之子孫幾何好成曰一子而有六孫矣予曰所食何如好成曰一日不過五合飯矣予曰何當下去耶好成曰明將發行矣予曰分付三營門優給宴需依卽日唱榜例令司僕給馬又給內吹一牌也
정조 15년 · 강
召見忠淸監司朴宗岳莊陵參奉申應漢于誠正閣
정조 15년 · 목
予曰方面之任孰非不重而至於本道素是士夫之鄕又況近來人心擧懷畏㤼豈不可悶乎顧今所勉惟在於使本道士民安其業樂其生而已其餘威生於廉明生於公何足更勉而卿須念及家聲無或泛忽益復另念爲之可也仍命宣諭仍命應漢曰爾於故縣監申奎爲曾孫乎應漢曰然矣予曰奉祀孫誰也應漢曰臣之從侄光烈是也予曰汝家宗孫年紀未滿云故特命以汝除職矣强近之親有立朝之人乎應漢曰持平臣應祜爲十寸兄也予曰駕過六臣之墓予懷曠感呼寫祭文將欲致祭適者齊儒際此呼籲事不偶然益覺爾祖之建白實多有賴故特有收用之命而汝之除莊陵參奉尤爲稀異爾須克念乃祖事至於修掃等事益加殫誠也
정조 15년 · 강
命折受公文無入啓者巡營狀聞
정조 15년 · 목
敎曰各宮房營門衙門土地折受之法卽故相柳成龍一時權宜之奇略蓋壬辰之後壃界混淆主客難分因是而豪右兼幷公用日蹙故相建白此制使來告者給所告之土以其稅付公此所以有折受之名也到今過壬辰爲二百年壃界已定主客折受稱號之尙此循襲已萬萬無義幷與屬稅之法而中間抛棄名以折受則輒許免稅卽常所切慨者但元結外折受丙申以後果無別例賜與於宮房而最是元結折受之爲弊亦與別給何間然不究給代之需先罷折受之制反有公私俱廢之慮未免因循度日每一思惟多負初心至於四口一賞之法加耕移屬之請或設法而防之或申諭而禁之杜奸弊如杜鼠穴法愈密而奸益滋甚至有今日畿伯以宮房圖署事登聞之擧擧一足可反三宮房如此則營門可知營門如此則衙門可知如是之際邑受其弊則民之受困特次第事也宮房憑藉之弊纔因畿狀有別下飭敎於諸道者而若以營門言之壯營新出安知無射利之徒藉賣之擧乎以衙門言之則如年前與近來干科之數司亦已綻出現露則以不飭簠簋之義雖不必索言追提而外此之如此不難知也大抵折受云者折以給之使各受去之意則不待稟裁徑先行會京外寧有如許國綗自今申加嚴飭無論宮房營門衙門及朝臣別賜與以土地爲名者折給公文若無入啓與啓下等語者該守令報于巡營自巡營隨卽狀聞事令廟堂分付該道仍令揭板常目以爲攸久遵行之地
정조 15년 · 강
命各宮房圖署之弊申禁